钦定古今图书集成/明伦汇编/家范典/第102卷 > 《家谱序》邓元锡
## 钦定古今图书集成/明伦汇编/家范典/第102卷 > 《家谱序》邓元锡

邓元锡皇思家先世之故，泫然而叹之也，曰：“谱其忍
无作夫？又其敢无作夫？我先祖显翁，本象岸支子，又
高祖考少孤，旧谱亡焉，碑独著五世。今《谱》本碑，自高
祖考所知而下居荷山枧源者，仅乃有世系。从曾祖
而下居南津者，事传始可详，失弗详，后何觌焉？将无
遂沦乎？夫从曾祖昆弟，从祖昆弟至从父兄弟，亲莫”
昵焉。其上杀、下杀、旁杀，即亲尽而恩存。故著其系牒，
论次其遗事曰《家谱》，明不敢标族也。夫世系者，名实
之所从出也。天亲之属，竭五世谱五世，一提即引，引
绳绳如贯珠，而慈孝可兴。生卒讳字丘墓若外氏系
焉，灿如指掌，历百叶如觏也。故谱世系夫子孙，而不
论撰其先人，是悖乱之行也，古人不忍也。先祖无美
而称之，是诬也，古人不敢也。先祖有德善勋，能敕身
刑家，效于邦国者，论撰之以存孝思，比焉仁也；举与
其来许，复焉，比焉教也，古人不废也。故谱事传，有世
系而后名实具，名实具而后事行详，事行详而略者，
可省绎也。况兴偾隆污之故，时胪列乎？是劝诫之道
也。夫家道成于女贞，“民俗贞乎阃范。”女德者，风之隧，
家之所由盛衰也。故姓氏从夫列，世系懿行，特标《内
传》，《内传》次焉。夫葬者，藏也，藏体魄以送往。祠之言思
也，思精爽以迎来。葬日中而虞，营宫室先庙，古重之
矣。今自巫医夏畦之贱，岁时未有不洒麦饭于其先
人之丘墓者，戚之也。体魄之藏，春雨秋露之思，有无重乎？故谱祠墓。“古有田则祭”，谓田禄也。今庶人得有
田，士大夫家各往往有祭田，是祠墓所以守也，故谱
祭田。嗟遗文至重矣，先世精神、心术行业之所寓，手
泽存焉。家洊罹乎水火，伤乎耗矣，乃得其片楮只字，
是音容再觌也。今行万里途，聆乡音而喜，况历时阅
岁，先人及见乎？故重遗文，家槁次之。夫荐绅先生世
交承有道，切磋有义，此赠送记序、题识、尺牍，若碑铭
哀挽之所从作也。况先行是征于珙璧驷马乎？何有？
故谱赠言：礼者体也，藏身之固，家所以为干也。徽国
文公家四礼具矣，世颇遵用其文，然书早逸未订。余
读《古礼经》，质奥而渊深，窃不自揆，原本礼意，疏俗流
失，铨补其一二附焉。诸儒先家范格言，颇类载其中。
呜呼！《诗》不云乎？“绵绵瓜瓞。”瓜，瓞瓜也。瓜一本蔓生而
未大睹世系感焉。《诗》曰：“明发不寐，有怀二人”，睹事传
愓焉。又曰：“惟桑与梓，必恭敬止。”抚遗文，历祠墓，伤焉
思焉。曾孙之穑，以为酒食，𢌿我尸宾。古豳雅重田矣。
乃尊祖重宗，永世克孝。隆礼由礼，以保明其身，其必
由学乎？然“不虚道。存乎其人。”作《序谱》。